அவலில் செய்த உப்புமாவோ, ஆரோக்கியமானது. முதியவர்கள், உயர் ரத்த அழுத்தம் உள்ளவர்களுக்கு ஏற்றது என்று சில சித்த மருத்துவர்களே பரிந்துரைக்கிறார்கள். 2011-ம் ஆண்டு அமெரிக்கா, நியூயார்க்கில் ஒரு சமையல் போட்டி நடந்தது. அதில் ஃப்ளாய்டு கார்டோஸ் (மும்பையைப் பிறப்பிடமாகக் கொண்டவர்) கலந்துகொண்டார். தங்கள் வாழ்நாளில் நினைவில் உள்ள ஒரு ரெசிப்பியைச் செய்துகாட்ட வேண்டும் என்பது போட்டி. அந்தப் போட்டியில் கலந்துகொண்ட கார்டோஸ் செய்து காட்டியது, நம்ம ஊர் ரவா உப்புமா. அவருக்கு முதல் பரிசாக ஒரு லட்சம் அமெரிக்க டாலர் கிடைத்தது. ஒரு மெகா பரிசையே வாங்கித் தந்திருந்தாலும், இந்த அருமையான சிற்றுண்டியை `எனக்கு சின்ன வயசுலருந்தே உப்புமா பிடிக்காது’ என இன்னும் எத்தனை நாள்களுக்குச் சொல்லிக்கொண்டிருக்கப் போகிறோம் என்று தெரியவில்லை.